Waar is Malema se verskoning ná ‘haatspraak’?Julius Malema, leier van die EFF. (Foto: EFF/Twitter) Het EFF-leier Julius Malema verskoning gevra vir sy haatspraak en aanhitsing tot geweld? En is Malema bo die wet verhewe? Dít is net sommige vrae wat die burgerregtegroep AfriForum aan die Menseregtekommissie stel oor die instelling se belofte om Malema hof toe te sleep vir haatspraak, ŉ belofte wat die MRK klaarblyklik nie gestand gedoen het nie. Die MRK het Malema en die EFF in November skriftelik kennis gegee om binne tien dae die uitlatings wat in Oktober tydens ŉ EFF-saamtrek in die Wes-Kaap gemaak is, terug te trek en verskoning daarvoor te vra. Die party en Malema het egter aangedui dat hy dit nie gaan doen nie. Die MRK het ná die saamtrek op 16 Oktober in Kaapstad verskeie klagte ontvang wat verband hou met Malema se uitlatings. Die VF Plus, TLU SA en AfriForum het onder meer klagte by die kommissie ingedien. Malema het onder meer gesê: “Julle moet nooit bang wees om dood te maak nie, ŉ rewolusie vereis dat daar op een of ander punt doodgemaak moet word, want doodmaak is deel van ŉ rewolusionêre daad”. Die MRK het gewaarsku indien Malema versuim om aan sy eise te voldoen, hy die partyleier na die gelykheidshof sal sleep om ŉ tussentydse interdik te bekom. AfriForum sê in die lig van Malema en die EFF wat geweier het om verskoning te vra en ŉ gebrek aan verdere optrede deur die MRK, eis hy nou terugvoer oor verskeie kwessies. Dit sluit in of Malema wél verskoning gevra het indien wel, word ŉ elektroniese afskrif van die verskoning versoek. Die organisasie vra ook: “As die MRK nie sy beloftes nakom nie, hoe kan diegene wat deur haatspraak of aanhitsing tot geweld geteiken word, enige versekering in sy toekomstige beloftes vind?” sê Ernst van Zyl, veldtogbeampte vir strategie en inhoud by AfriForum. “Is Julius Malema bo die wet verhewe? Het hy te hoë profiel geword vir die MRK om aan te vat in die hof? Beskou die MRK haatspraak teenoor sekere minderheidsgroepe as minder ernstig as ander?” Van Zyl sê AfriForum, sy lede en die breër publiek sal binnekort hopelik duidelike antwoorde hieroor kry.